9. schôdza NR SR - 14.deň - B. popoludní
Dátum: 2024-02-22
Poslanec: Galko, Ľubomír (SLOVENSKO)
Druh vystúpenia: Vystúpenie v rozprave

46. Ďakujem pekne. Vážený pán predsedajúci, pani poslankyne, páni poslanci, predkladám návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k členstvu Slovenskej republiky k Severoatlantickej aliancii. O čo vlastne ide a prečo pokladáme za potrebné takéto uznesenie prijať? Navrhujeme prijatie uznesenia Národnou radou Slovenskej republiky, ktorá v duchu zásad, na ktorých je Slovenská republika postavená a ktoré presadzuje smerom dovnútra aj navonok, potvrdí svoju zahraničnopolitickú a obrannú príslušnosť k Severoatlantickej aliancii, a zároveň bude deklarovať dôležitosť členstva Severoatlantickej aliancii, ako aj to, že Severoatlantickú alianciu považuje za garanta svojej bezpečnosti a obranyschopnosti. Vieme, že Slovenská republika sa stala členskou krajinou NATO 29. marca 2004. Je nespochybniteľné, že vstupom Slovenskej republiky do Severoatlantickej aliancie sa výrazne zvýšila obranyschopnosť Slovenskej republiky, a to vďaka čl. 5 Severoatlantickej zmluvy, citujem: „Zmluvné strany sa dohodli, že ozbrojený útok proti jednej alebo viacerým z nich v Európe alebo v Severnej Amerike bude považovaný za útok proti všetkým, a preto odsúhlasili, že ak nastane taký ozbrojený útok, každá z nich uplatní právo na individuálnu alebo kolektívnu obranu uznanú článkom 51 Charty Spojených národov, pomôže zmluvnej strane alebo stranám takto napadnutým tým, že bezodkladne podnikne sama a v súlade s ostatnými stranami takú akciu, akú bude považovať za potrebnú, vrátane použitia ozbrojenej sily, s cieľom obnoviť a udržať bezpečnosť v severoatlantickej oblasti.“ Ako bývalý minister obrany a človek, ktorý sa témam obrany a zahraničnej politike, politiky dlhší čas venuje, si trúfam konštatovať, že od vstupu Slovenskej republiky do Severoatlantickej aliancie získala Slovenská republika množstvo schopností a spôsobilostí od ďalších členských štátov v oblasti obrany a bezpečnosti a mier sa stal samozrejmosťou každodenného života občanov Slovenskej republiky. Je pochopiteľné, že aj keď Severoatlantickú alianciu v súčasnosti tvorí 31 členských štátov, pri niektorých témach môžu mať rôzne záujmy, ktoré môžu byť v niektorých prípadoch vzájomne nezlučiteľné, takže sa nevylučuje to, že Slovenská republika ako hrdý a suverénny členský štát bude naďalej aj prostredníctvom Národnej rady Slovenskej republiky presadzovať svoje záujmy v súlade so zásadami a princípmi, na ktorých je Severoatlantická aliancia založená. Chcem veriť, že táto Národná rada Slovenskej republike a jej poslanci si uvedomujú bezpečnosť, ktorú nám členstvo Slovenskej republiky v Severoatlantickej aliancii prináša, a preto budú naďalej ako zodpovedný partner s rešpektom pristupovať aj k záväzkom a povinnostiam, ktoré nám z členstva v Severoatlantickej aliancii vyplývajú. Je žiaduce, aby sa Národná rada Slovenskej republiky a jej poslanci hlásili k členstvu Slovenskej republiky k Severoatlantickej aliancii a nevyvíjali žiadne aktivity, ktoré by naše členstvo spochybňovali, alebo dokonca priamo vyzývali na vystúpenie zo Severoatlantickej aliancie. Prijatím predmetného návrhu a schválením uznesenia Národnej rady Slovenskej republiky Národná rada Slovenskej republiky a jej poslanci prejavia a potvrdia svoj nespochybniteľný a zásadový postoj zodpovedného člena Severoatlantickej aliancie. Kolegovia poslanci, kolegyne poslankyne, dovoľujem si vás požiadať o podporu k nášmu návrhu. Ďakujem vám za pozornosť.